DIREKTOR JKP „TRŽNICA“ GORAN ĐORĐEVIĆ O IZMEŠTANJU TVRĐAVSKE PIJACE NA LOKACIJU NEKADAŠNJEG OTC-A

Nova pijaca možda do 2021. godine?

*Dozvola za korišćenje ovog prostora ističe nam 2021. godine, što je realno vreme za izradu nove pijace, kaže Đorđević

*Da bi pijaca funkcionisala, treba da bude na prometnom mestu, i ja se slažem sa tim. Zato je Grad razmišljao da u tom delu Grada, na lokaciji gde bi trebalo da bude nova pijaca, promeni regulaciju saobraćaja, odnosno da autobusi prolaze pored OTC-a, dodaje on

Grad Niš ušao je u izradu idejnog projekta izmeštanja gradske zelene pijace sa sadašnje lokacije uz nišku Tvrđavu na lokaciju nekadašnjeg Otvorenog tržnog centra. 
Reč je o višedecenijskim naporima Grada da se oslobode zidine Tvrđave, Beogradska kapija, i da ovaj spomenik kulture bude otvoren za posetioce.
-U planu je da se postojeća pijaca sruši, da se oslobodi oko dva hektara ovog prostora. “Tržnica” je sa Građevinskim fakultetom potpisala ugovor o izradi idejnog projekta, nakon čega će početi izrada idejnog rešenja. Dozvola za korišćenje ovog prostora ističe nam 2021. godine, što je realno vreme za izradu nove pijace, kaže direktor JKP “Tržnica” Goran Đorđević.
Kako dodaje, ako nova pijaca bude gotova pre 2021. godine, ranije će početi rušenje postojeće.
-Neki građani smatraju da preseljenje pijace nije dobra ideja, mnogi su navikli na ovu pijacu koja je tu šest decenija, navikli su da iz autobusa dođu do pijace i pazare. Da bi pijaca funkcionisala, treba da bude na prometnom mestu, i ja se slažem sa tim. Zato je Grad razmišljao da u tom delu Grada, na lokaciji gde bi trebalo da bude nova pijaca, promeni regulaciju saobraćaja, odnosno da autobusi prolaze pored OTC-a. Da bi se promenila regulacija saobraćaja, potrebno je da se uredi ulica. Potrebna je i izgradnja saobraćajne i pešačke zone. Dalje, ljudi bi do nove pijace dolazili automobilima, pa je Grad došao na ideju da se napravi i podvožnjak, ističe Đorđević.
Prema njegovim rečima, nova pijaca imala bi sve ono što ima i postojeća.
-Ovde trenutno imamo 700 zelenih tezgi, plus cvetni deo, sa lokalima i robnim tezgama. Nova pijaca će biti funkcionalnija od ove, imaće i parking. Pored parkinga, trebalo bi da ima i deo odakle bi se snabdevala pijaca. U planu je da se naprave podzemne garaže, odakle će se liftovima distribuirati roba. U toku je ispitivanje zemljišta, da vidimo da li je pogodno da se pravi taj podzemni prostor, da ne dođe slučajno do plavljenja, a onda ništa nismo uradili. Kako sam čuo, zemljište je odgovarajuće, i neće biti nikakvih problema. Dakle, imaćemo parking, pijacu sa podzemnim delom, prizemlje, spratove. Izgradnjom nove pijace bila bi rešena i vanpijačna prodaja, naglašava prvi čovek ovog niškog preduzeća.
Đorđević ističe da nova pijaca treba da bude bolja od postojeće, da ima nešto više, kako bi bila repezentativna.
-Ulazimo u projekat izgradnje pijace, a nemamo iskustva sa tim. Zato je gradonačelnik dogovorio sastanak sa direktorom beogradskih pijaca, oni su već radili na ovakvim projektima. Sastanku je prisustvovao gradonačelnik Niša, gradski većnik zadužen za energetiku, direktor Zavoda za urbanizam i ja. Direktor nam je obećao da će odrediti jednu osobu, koja će učestvovati u izradi idejnog rešenja za našu pijacu. Cilj je da se ne naprave neke greške, treba nam neko ko ima iskustva. Pored izrade projekta, treba da se uradi i eksproprijacija objekata na prostoru OTC-a. Nakon eksproprijacije i izrade projektnog rešenja, kreće se u izradu projekta, zaključuje direktor JKP “Tržnica” Goran Đorđević.
U izradi idejnog projekta učestvuju Građevinski fakultet, predstavnici Grada, Zavod za urbanizam, predstavnici JKP “Tržnica” i predstavnici beogradskih pijaca. Rok za izradu idejnog projekta i projekta je kraj ove godine.

LEG:POTPISAN UGOVOR O IZRADI IDEJNOG PROJEKTA:Goran Đorđević
LEG:DA LI JE DOŠLO VREME ZA SELIDBU:pijaca na ovom mestu već šest decenija

(Projekat “Nišlije se uključuju u odlučivanje” sufinansiran iz budžeta grada Niša)